**DĖL LEIDIMO IŠNUOMOTI ROKIŠKIO RAJONO SAVIVALDYBEI NUOSAVYBĖS TEISE PRIKLAUSANČIAS NEGYVENAMĄSIAS PATALPAS VIEŠOJO KONKURSO BŪDU**

2019 m. gegužės 31 d. Nr. TS-

Rokiškis

Vadovaudamasis Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintu Rokiškio rajono savivaldybės turto nuomos tvarkos aprašu, Rokiškio rajono savivaldybės tarybos 2019 m. balandžio 26 d. sprendimu Nr. TS-109 patvirtintu Rokiškio rajono savivaldybės vardu sudaromų sutarčių pasirašymo tvarkos aprašu, Rokiškio rajono savivaldybės taryba n u s p r e n d ž i a:

1. Leisti išnuomoti viešo konkurso būdu, 10 metų, Rokiškio rajono savivaldybei nuosavybės teise priklausantį nekilnojamąjį turtą:

1.1. 10,48 kv. m patalpas (pažymėta plane 1d1/p Nr. 1-62 ir ½ 1-63), esančias pastate – ligoninėje (unikalus Nr. 7395-4001-3018) adresu Puodžialaukės g. 1B, Pandėlio m., Rokiškio r. sav., ir nustatyti naudojimo paskirtį – masažo kabinetui bei pradinę 1 kv. m nuomos kainą – 1 Eur mėnesiui;

1.2. 16,85 kv. m patalpas (patalpų pažymėjimas plane 1E1/m 1-1), esančias Prekybos paviljone (unikalus Nr. 4400-1011-5649) adresu Taikos g. 2, Rokiškio m., ir nustatyti naudojimo paskirtį – prekybos paslaugoms teikti bei pradinę 1 kv. m nuomos kainą – 3 Eur mėnesiui;

1.3. 16,85 kv. m patalpas (patalpų pažymėjimas plane 1E1/m 1-2), esančias prekybos paviljone (unikalus Nr. 4400-1011-5649) adresu Taikos g. 2, Rokiškio m., ir nustatyti naudojimo paskirtį – prekybos paslaugoms teikti bei pradinę 1 kv. m nuomos kainą – 3 Eur mėnesiui.

 2. Įgalioti Rokiškio rajono savivaldybės administracijos direktorių organizuoti sprendimo 1 punkte nurodytų patalpų viešą nuomos konkursą, pasirašyti turto nuomos sutartis bei turto perdavimo-priėmimo aktus.

3. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO ,,DĖL LEIDIMO IŠNUOMOTI ROKIŠKIO RAJONO SAVIVALDYBEI NUOSAVYBĖS TEISE PRIKLAUSANČIAS NEGYVENAMĄSIAS PATALPAS VIEŠOJO KONKURSO BŪDU“ AIŠKINAMASIS RAŠTAS**

2019 gegužės 13 d.

Rokiškis

**Parengto sprendimo projekto tikslai ir uždaviniai.**

Leisti išnuomoti viešo konkurso būdu 10 metų Rokiškio rajono savivaldybei nuosavybės teise priklausančias patalpas.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintas Rokiškio rajono savivaldybės turto nuomos tvarkos aprašas, Rokiškio rajono savivaldybės tarybos 2019 m. balandžio 26 d. sprendimu Nr. TS-109 patvirtintas Rokiškio rajono savivaldybės vardu sudaromų sutarčių pasirašymo tvarkos aprašas.

 **Sprendimo projekto esmė.**

LR valstybės ir savivaldybių turto valdymo, naudojimo ir disponavimo juo įstatyme bei Rokiškio rajono savivaldybės tarybos patvirtintame Savivaldybės turto nuomos tvarkos apraše numatyta, kad savivaldybės nekilnojamasis turtas išnuomojamas viešo konkurso būdu, savivaldybės tarybai priėmus sprendimą leisti išnuomoti turtą.

Dalis patalpų, esančių Puodžialaukės g. 1B, Pandėlyje, yra perduotos neatlygintinai naudotis ir valdyti panaudos pagrindais viešosioms įstaigoms Rokiškio rajono ligoninei (II a.) ir Pirminės asmens sveikatos priežiūros centrui (I a.). Priestatas kuriame anksčiau buvo įrengta virtuvė yra nenaudojamas.

Pandėlio seniūnijos seniūnas neprieštarauja, kad patalpos būtų išnuomotos.

Taip pat, atsižvelgiant į Rokiškio miesto seniūnijos prašymą, siūloma leisti išnuomoti viešojo konkurso būdu prekybos paviljone esančius 2 kioskus, prekybos paslaugoms teikti.

Sutikus leisti išnuomoti patalpas bus sudaryta galimybė smulkiesiems verslininkams vystyti verslą ir teikti paslaugas, bei bus užtikrintas efektyvus patalpų panaudojimas bei įplaukos į savivaldybės biudžetą.

**Galimos pasekmės, priėmus siūlomą tarybos sprendimo projektą:**

 **teigiamos** – smulkieji verslininkai turės galimybę vystyti verslą ir teikti paslaugas, bus efektyviai išnaudojamas savivaldybės nuosavybės teise valdomas turtas;

**neigiamos** – nebus.

**Kokia sprendimo nauda Rokiškio rajono gyventojams.**

 Rokiškio rajono gyventojai ir svečiai turės galimybę gauti paslaugas jiems patogioje vietoje.

**Finansavimo šaltiniai ir lėšų poreikis**.

Sprendimo įgyvendinimui papildomų savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėjo pavaduotoja Violeta Bieliūnaitė-Vanagienė